****

**ประกาศองค์การบริหารส่วนตำบลบ้านโป่ง**

**เรื่อง ประชาสัมพันธ์การออกสำรวจข้อมูลที่ดินและสิ่งปลูกสร้าง ตามพระราชบัญญัติภาษีที่ดิน**

**และสิ่งปลูกสร้าง พ.ศ. 2562 ในเขตองค์การบริหารส่วนตำบลบ้านโป่ง**

-----------------------------------

ตามพระราชบัญญัติภาษีที่ดินและสิ่งปลูกสร้าง พ.ศ. 2562 มีผลบังคับใช้ โดยให้อำนาจ


องค์กรปกครองส่วนท้องถิ่น จัดเก็บภาษีที่ดินและสิ่งปลูกสร้าง ตั้งแต่วันที่ 1 มกราคม พ.ศ. 2563 เป็นต้นไปเพื่อให้การปฏิบัติตามพระราชบัญญัติภาษีที่ดินและสิ่งปลูกสร้าง พ.ศ. 2562 เป็นไปด้วยความเรียบร้อย ถูกต้อง อาศัยอำนาจมาตรา 26 และ 27 แห่งพระราชบัญญัติภาษีที่ดินและสิ่งปลูกสร้าง พ.ศ. 2562 องค์การบริหารส่วนตำบลบ้านโป่ง จะดำเนินการสำรวจที่ดินและสิ่งปลูกสร้างที่ตั้งอยู่ภายในเขตองค์การบริหารส่วนตำบลบ้านโป่ง เพื่อประโยชน์ในการประเมินและการจัดเก็บภาษีที่ดินและสิ่งปลูกสร้าง ตามพระราชบัญญัติภาษีที่ดินและสิ่งปลูกสร้าง พ.ศ. 2562 โดยกำหนดระยะเวลาดำเนินการดังกล่าวเริ่มตั้งแต่ วันที่ 1 สิงหาคม 2562เป็นต้นไป

ดังนั้น จึงขอความร่วมมือและอำนวยความสะดวก จากเจ้าของหรือผู้ครอบครองที่ดินและสิ่ง

ปลูกสร้าง ที่ตั้งอยู่ภายในเขตองค์การบริหารส่วนตำบลบ้านโป่ง โปรดให้ข้อมูลกับพนักงานสำรวจขององค์การบริหารส่วนตำบลบ้านโป่ง และให้ข้อมูลรายละเอียดที่ดินและสิ่งปลูกสร้างแก่พนักงานสำรวจ เช่น ข้อมูลเกี่ยวกับประเภท จำนวน ขนาดของที่ดินและสิ่งปลูกสร้าง การใช้ประโยชน์ในที่ดินและสิ่งปลูกสร้าง รายละเอียดอื่น รวมทั้งเอกสารหลักฐานต่าง ๆ ที่เกี่ยวข้อง เป็นต้น หากมีข้อสงสัยประการใดสามรถติดต่อสอบถามได้ที่ งานจัดเก็บรายได้ กองคลัง องค์การบริหารส่วนตำบลบ้านโป่ง หมายเลขโทรศัพท์ โทร. 053–781-989 ต่อ 17

จึงประกาศมาเพื่อทราบโดยทั่วกัน

ประกาศ ณ วันที่ 8 เดือน กรกฎาคม พ.ศ. 2562



(นายประพันธ์ ยาวุฒิ)

นายกองค์การบริหารส่วนตำบลบ้านโป่ง